กองร้อยทหารช่างเฉพาะกิจ ไทย/เซาท์ซูดาน

**กองร้อยทหารช่างเฉพาะกิจ ไทย/เซาท์ซูดาน** () หรือ **ร้อย.ช.ฉก.ไทย/เซาท์ซูดาน** เป็นหน่วยเฉพาะกิจระดับกองร้อยของกองทัพไทยซึ่งเป็นส่วนหนึ่งของคณะผู้แทนสหประชาชาติในซูดานใต้ (UNMISS)  ณ เมืองจูบา ประเทศซูดานใต้ ตั้งแต่วันที่ 22 ธันวาคม พ.ศ. 2561 จนถึงปัจจุบัน ซึ่งปฏิบัติงานด้วยกำลังพลผลัดที่ 5 

## ประวัติ

จุดเริ่มต้นของการเข้าร่วมคณะผู้แทนสหประชาชาติของไทยในซูดานใต้ มาจากการให้คำมั่นของพลเอก ประยุทธ จันทร์โอชา นายกรัฐมนตรีในเวลานั้นได้เสนอตัวในที่ประชุมสุดยอดผู้นำด้านการรักษาสันติภาพ  ณ นครนิวยอร์ก สหรัฐอเมริกา ในวันที่ 28 กันยายน พ.ศ. 2558 โดยไทยจะสนับสนุนกำลังในส่วนของกองกำลังทหารช่างสำหรับปฏิบัติการรักษาสันติภาพ, โรงพยาบาลสนามระดับ 2 และเสนาธิการทหาร และการเน้นย้ำของ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมในเวลานั้นได้กล่าวถึงความพร้อมในการประชุม  ในปี พ.ศ. 2559 ที่ลอนดอน สหราชอาณาจักร
[left|thumb|ค่ายผู้อพยพใน[จูบา|เมืองจูบา ซูดานใต้]]
ต่อมา สหประชาชาติได้ร้องขอกำลังมาที่ไทยให้พิจารณาส่งกำลังทหารช่างเข้าร่วมในกองร้อยทหารช่างเฉพาะกิจ  ในคณะผู้แทนสหประชาชาติในซูดานใต้ และคณะรัฐมนตรีได้มีมติในการให้ความเห็นชอบเมื่อวันที่ 17 ตุลาคม พ.ศ. 2560 ให้ส่งกำลังทหารช่างจำนวน 273 นาย เข้าร่วมคณะผู้แทนในผลัดแรก

กำลังชุดแรกได้เดินทางล่วงหน้าไปยังกรุงจูบา สาธารณรัฐซูดานใต้จำนวน 12 นายในวันที่ 14–16 ธันวาคม พ.ศ. 2561 และกำลังพลชุดหลักได้เดินทางไปสมทบโดยออกจากกรุงเทพมหานครในวันที่ 22 ธันวาคม และถึงพื้นที่ในวันที่ 23 ธันวาคม พ.ศ. 2561 มีภารกิจจากสหประชาชาติในการปรับปรุงถนนจากเมืองรุมเบคเชื่อมต่อไปยังเมืองยิรอล มีระยะทางประมาณ 112 กิโลเมตร โดยสับเปลี่ยนกำลังพลกับผลัดต่อมาและเดินทางกลับประเทศไทยโดยเครื่องบินเช่าเหมาลำของสหประชาชาติ แบ่งออกเป็น 2 ชุด กำลังผลัดที่ 1 ชุดที่ 1 กำลังพล 180 นาย เดินทางกลับประเทศไทยออกจากท่าอากาศยานจูบาเมื่อวันที่ 21 กันยายน พ.ศ. 2563 และถึงท่าอากาศยานดอนเมืองในวันเดียวกัน กำลังผลัดที่ 1 ชุดที่ 2 กำลังพล 93 นาย เดินทางออกจากท่าอากาศยานจูบาเมื่อวันที่ 11 ตุลาคม พ.ศ. 2563 และถึงท่าอากาศยานดอนเมืองในวันเดียวกัน

กำลังพลผลัดที่ 2 ได้ประกอบพิธีส่งกำลังพล ณ กรมการทหารช่าง จังหวัดราชบุรี เมื่อวันที่ 2 กันยายน พ.ศ. 2563 โดยมี พลเอก พรพิพัฒน์ เบญญศรี ผู้บัญชาการทหารสูงสุดเป็นประธานในพิธี โดยกำลังพลได้เดินทางจากประเทศไทยในวันที่ 21 กันยายน พ.ศ. 2563 และเริ่มปฏิบัติงานตั้งแต่วันที่ 21 กันยายน พ.ศ. 2563 การซ่อมบำรุงยุทธภัณฑ์และยุทโธปกรณ์ต่าง ๆ เช่น ซ่อมบำรุงอากาศยานปีกหมุนให้กับหน่วยบินรวันดา (Rwanda Aviation Unit) ในการซึ่งกำลังพลผลัดที่ 2 ปฏิบัติหน้าที่จนได้รับเหรียญสหประชาชาติ หมายเลข 3 และเดินทางกลับมายังประเทศไทย โดยแบ่งออกเป็น 2 ชุด คือ กำลังพลชุดที่ 1 จำนวน 132 นาย เดินทางกลับจากซูดานใต้มายังสนามบินดอนเมือง เมื่อวันที่ 5 เมษายน พ.ศ. 2565 ขณะที่กำลังพลชุดที่ 2 จำนวน 135 นายเดินทางกลับมาเมื่อวันที่ 29 เมษายน พ.ศ. 2565 

กำลังพลผลัดที่ 3 ได้ประกอบพิธีส่งกำลังพล ณ กรมการทหารช่าง จังหวัดราชบุรี เมื่อวันที่ 29 มีนาคม พ.ศ. 2565 โดยมี พลเอก เฉลิมพล ศรีสวัสดิ์ ผู้บัญชาการทหารสูงสุดเป็นประธานในพิธี ส่งกำลังพลทั้งหมด 273 นาย และเดินทางออกจากประเทศไทยในวันที่ 6 เมษายน พ.ศ. 2565 และวันที่ 28 เมษายน พ.ศ. 2565 ด้วยเครื่องบินเช่าเหมาลำของสหประชาชาติ ปฏิบัติการหน้าที่ระหว่างวันที่ 28 เมษายน พ.ศ. 2565 ถึงวันที่ 31 พฤษภาคม พ.ศ. 2566 และสิ้นสุดภารกิจเดินทางกลับมาประเทศไทยในวันที่ 15 กรกฎาคม พ.ศ. 2566 

กำลังพลผลัดที่ 4 ได้ประกอบกพิธีส่งกำลังพล ณ กองบัญชาการกองทัพไทย เมื่อวันที่ 13 กรกฎาคม พ.ศ. 2566 โดยมี พลเอก เฉลิมพล ศรีสวัสดิ์ ผู้บัญชาการทหารสูงสุดเป็นประธานในพิธีในการส่งกำลังพลทั้ง 273 นายไปปฏิบัติหน้าที่แทนผลัดที่ 3 และกำลังชุดที่ 1 เดินทางออกจากท่าอากาศยานดอนเมืองในวันที่ 27 มิถุนายน พ.ศ. 2566 ด้วยเครื่องบินแบบเช่าเหมาลำของสหประชาชาติ และเดินทางกลับจากการปฏิบัติหน้าที่มายังประเทศไทย โดยแบ่งออกเป็น 2 ชุดคือ กำลังพลชุดที่ 1 จำนวน 134 นาย เดินทางมาถึงท่าอากาศยานดอนเมืองเมื่อวันที่ 17 สิงหาคม พ.ศ. 2567 และกำลังพลชุดที่ 2 จำนวน 136 นาย เมื่อวันที่ 5 กันยายน พ.ศ. 2567 

กำลังพลผลัดที่ 5 ได้ประกอบพิธีส่งกำลังพล ณ กองบัญชาการกองทัพไทย เมื่อวันที่ 15 สิงหาคม พ.ศ. 2567 โดยมี พลเอก ทรงวิทย์ หนุนภักดี ผู้บัญชาการทหารสูงสุดเป็นประธานในพิธี ส่งกำลังพลทั้งหมด 273 นาย ประกอบกำลังพลจากกองบัญชาการกองทัพไทย จำนวน 17 นาย กองทัพบก จำนวน 256 นาย แบ่งการเดินทางออกเป็น 2 ชุดด้วยเครื่องบินเช่าเหมาลำของสหประชาชาติ ชุดที่ 1 จำนวน 137 นาย เดินทางจากประเทศไทยในวันที่ 18 สิงหาคม พ.ศ. 2567 และชุดที่ 2 จำนวน 136 นาย เดินทางจากประเทศไทยในวันที่ 6 กันยายน พ.ศ. 2567 

## ภาพรวมของกองกำลัง
กองร้อยทหารช่างเฉพาะกิจ ไทย/เซาท์ซูดาน ประกอบกำลังพลจากthumb|การตรวจสภาพความพร้อมรบ และฝึกการเคลื่อนย้ายผู้บาดเจ็บทางยุทธวิธี
* กองบัญชาการกองทัพไทย
* กองทัพบก
** กรมการทหารช่าง
** กรมพัฒนาที่ 1
** กรมแพทย์ทหารบก
** กรมสรรพาวุธทหารบก
** กรมยุทธการทหารบก
** กองทัพภาคที่ 1 (ผลัดที่ 2)
** กองทัพภาคที่ 2 (ผลัดที่ 3 จำนวน 108 นาย)
*** กองพลทหารราบที่ 3
**** กองพันทหารช่างที่ 3
*** กองพลทหารราบที่ 6
**** กองพันทหารช่างที่ 6
*** กรมทหารช่างที่ 2
**** กองพันทหารช่างที่ 202 กรมทหารช่างที่ 2
**** กองพันทหารช่างที่ 201
*** กรมทหารราบที่ 3
*** กองพันทหารราบที่ 2 กรมทหารราบที่ 8
*** กองพันเสนารักษ์ที่ 3
*** โรงพยาบาลค่ายสุรนารี
** กองทัพภาคที่ 3 (ผลัดที่ 1, ผลัดที่ 4)
** กองอนุศาสนาจารย์ กรมยุทธศึกษาทหารบก

### โครงสร้าง
thumb|หมวดก่อสร้างทางดิ่งก่อสร้างอาคารที่พักสำเร็จรูปในพื้นที่ส่วนขยาย MSA 6 ของค่าย UNMISS Tomping
กองร้อยทหารช่างเฉพาะกิจ ไทย/เซาท์ซูดาน มีการจัดกำลัง ดังนี้

* หมวดระวังป้องกันที่ 1
* หมวดระวังป้องกันที่ 2
* หมวดก่อสร้างทางระดับที่ 1
* หมวดก่อสร้างทางระดับที่ 2
* หมวดก่อสร้างทางดิ่ง
* หมวดส่งกำลังบำรุง
** ตอนซ่อมบำรุงยานพาหนะ
** ตอนยานยนต์
** ตอนสื่อสาร
* โรงพยาบาลสนาม ระดับ 1

### ผลัดการส่งกำลัง
กองร้อยทหารช่างเฉพาะกิจ ไทย/เซาท์ซูดาน ประกอบด้วยกำลังปัจจุบันทั้งหมด 5 ผลัด ผลัดละ 237 นาย ประกอบไปด้วย

#### ผลัดที่ 1
ผลัดที่ 1 ประกอบด้วยกำลังพลจำนวน 273 นาย ปฏิบัติการหน้าที่ระหว่างวันที่ 26 ธันวาคม พ.ศ. 2561 ถึงวันที่ 11 ตุลาคม พ.ศ. 2563 ซึ่งล่าช้ากว่าแผนที่กำหนดไว้เดิมที่จะเดินทางกลับในเดือนเมษายน พ.ศ. 2563 เป็นหลังเดือนมิถุนายน พ.ศ. 2563 เนื่องจากสถานการณ์โควิด-19

* ผู้บังคับกองร้อยทหารช่างเฉพาะกิจสหประชาชาติ ไทย/เซาท์ซูดาน ผลัดที่ 1:
** พันโท บุรินทร์ ธีระวัฒนวิศิษฎ์

#### ผลัดที่ 2
ผลัดที่ 2 ประกอบด้วยกำลังพลจำนวน 273 นาย ปฏิบัติการหน้าที่ระหว่างวันที่ 21 กันยายน พ.ศ. 2563 ถึงวันที่ 28 เมษายน พ.ศ. 2565 

* ผู้บังคับกองร้อยทหารช่างเฉพาะกิจสหประชาชาติ ไทย/เซาท์ซูดาน ผลัดที่ 2:
** พันโท ไกศิน สาสุนีย์

#### ผลัดที่ 3
ผลัดที่ 3 ประกอบด้วยกำลังพลจำนวน 273 นาย ปฏิบัติการหน้าที่ระหว่างวันที่ 28 เมษายน พ.ศ. 2565 ถึงวันที่ 31 พฤษภาคม พ.ศ. 2566

* ผู้บังคับกองร้อยทหารช่างเฉพาะกิจสหประชาชาติ ไทย/เซาท์ซูดาน ผลัดที่ 3:
** พันโท ศิริชัย ชาคำรุณ ทำการแทนฯ

#### ผลัดที่ 4
ผลัดที่ 4 ประกอบด้วยกำลังพลจำนวน 273 นาย ปฏิบัติหน้าที่ระหว่างวันที่ 27 มิถุนายน พ.ศ. 2566 ถึงวันที่ 17 สิงหาคม พ.ศ. 2567

* ผู้บังคับกองร้อยทหารช่างเฉพาะกิจสหประชาชาติ ไทย/เซาท์ซูดาน ผลัดที่ 4:
** พันโท โชติอนันต์ ปาติ๊บ

#### ผลัดที่ 5
ผลัดที่ 5 ประกอบด้วยกำลังพลจำนวน 273 นาย ปฏิบัติการหน้าที่ตั้งแต่วันที่ 18 สิงหาคม พ.ศ. 2567

* ผู้บังคับกองร้อยทหารช่างเฉพาะกิจสหประชาชาติ ไทย/เซาท์ซูดาน ผลัดที่ 5:
** พันโท วีระพงศ์ จันทรศิริภาส

#### ผลัดที่ 6
ผลัดที่ 6 ประกอบด้วยกำลังพลจำนวน 273 นาย ประกอบพิธีส่งกำลังพลเมื่อวันที่ 18 สิงหาคม พ.ศ. 2568 เดินทางชุดแรกวันที่ 20 สิงหาคม พ.ศ. 2568 จำนวน 137 นาย ชุดที่สอง 7 กันยายน พ.ศ. 2568 จำนวน 136 นาย รวมถึงยังรับมอบรถหุ้มเกราะลำเลียงพลจำนวน 4 คัน และรถหุ้มเกราะพยาบาลจำนวน 1 คัน จากชัยเสรีเม็ททอลแอนด์รับเบอร์ไปใช้งานในครั้งนี้ด้วย

## ปฏิบัติการ
thumb|การปฏิบัติงานซ่อมแซม และปรับปรุงเส้นทางในเมืองจูบา
กองร้อยทหารช่างเฉพาะกิจ ไทย/เซาท์ซูดาน มีภารกิจในการปฏิบัติการสนับสนุนการปฏิบัติการของสหประชาชาติในงานช่าง ได้แก่

* การปรับปรุงเส้นทางเชื่อมต่อระหว่างเมืองภายในประเทศซูดานใต้
** เส้นหลักการส่งกำลัง (MSR)
*** เส้นทางระหว่างเมือง Rumbek–Mvolo รวมระยะทาง 123 กิโลเมตร
*** เส้นทางระหว่างเมือง Rumbek–Tonj รวมระยะทาง 126 กิโลเมตร
*** เส้นทางระหว่างเมือง Juba–Yei รวมระยะทาง 155 กิโลเมตร
*** เส้นทางระหว่างเมือง Rumbek–Maper รวมระยะทาง 100 กิโลเมตร
*** เส้นทางระหว่างเมือง Juba–Mangalla รวมระยะทาง 78 กิโลเมตร
*** เส้นทางระหว่างเมือง Mundri–Rumbek รวมระยะทาง 236 กิโลเมตร
** เส้นทางรุมเบค–ยิรอล
* การซ่อมบำรุงยุทธภัณฑ์และยุทโธปกรณ์ต่าง ๆ เช่น ซ่อมบำรุงอากาศยานปีกหมุนให้กับหน่วยบินรวันดา (Rwanda Aviation Unit)
* การสร้างอาคารสถานที่ของคณะผู้แทนสหประชาชาติในซูดานใต้ (UNMISS) ทั้งหอสังเกตการณ์ ปรับปรุงสนามบินที่สหประชาชาติใช้งาน ลานจอดเฮลิคอปเตอร์ ระบบสาธารณูปโภค ระบบระบายน้ำ และก่อสร้างซ่อมแซมอาคารที่พักของเจ้าหน้าที่สหประชาชาติ
* การเผยแพร่ความรู้ด้านเศรษฐกิจพอเพียงผ่านศูนย์การเรียนรู้

### พื้นที่ปฏิบัติการ
[thumb|ที่ตั้งของค่ายกองร้อยทหารช่างฯ ใน[จูบา|เมืองจูบา ซูดานใต้]]
กองร้อยทหารช่างเฉพาะกิจ ไทย/เซาท์ซูดาน ได้รับมอบหมายให้วางกำลังหน่วยหลักระดับกองร้อยในพื้นที่เมืองจูบา และมีส่วนแยก คือ 

* ส่วนแยกเมืองรุมเบค อยู่ในพื้นที่ *เซคเตอร์เวสท์*  เพื่อสร้างเส้นทางและสาธารณูปโภคพื้นฐานที่จำเป็นในพื้นที่ รวมถึงท่าอากาศยานรุมเบค
* ส่วนแยกเมืองโทริท

## ผู้เสียชีวิต
ในระหว่างการปฏิบัติการของกองร้อยทหารช่างเฉพาะกิจ ไทย/เซาท์ซูดาน มีทหารเสียชีวิตระหว่างการปฏิบัติหน้าที่ผลัดที่ 2 จำนวน 1 นาย เมื่อวันที่ 11 กันยายน พ.ศ. 2564 ณ ค่ายกองร้อยทหารช่างเฉพาะกิจ ไทย/เซาท์ซูดาน เมืองจูบา คือ จ่าสิบเอก เกียรติศักดิ์ ประพันธ์อนุรักษ์ อายุ 56 ปี ปฏิบัติหน้าที่พลประจำรถเกลี่ย สังกัดกรมพัฒนาที่ 1 ค่ายศรีสุริยวงศ์ ซึ่งจากการสอบสวนจากคณะกรรมการสอบสวนข้อเท็จจริงและการวินิจฉัยทางการแพทย์ คาดว่าเสียชีวิตจากสภาวะหัวใจล้มเหลวเฉียบพลัน ซึ่งผู้เสียชีวิตมีโรคประจำตัว คือความดันโลหิตสูง โดยนายกรัฐมนตรีและรัฐมนตรีว่าการกระทรวงกลาโหม พลเอก ประยุทธ์ จันทร์โอชา ได้แสดงความเสียใจต่อเหตุการณ์ที่เกิดขึ้น

## ส่วนปฏิบัติการอื่น
นอกจากกองร้อยทหารช่างเฉพาะกิจ ไทย/เซาท์ซูดาน ที่ปฏิบัติหน้าที่ในนามของสหประชาชาติจากประเทศไทยแล้ว ยังมีกองกำลังของกองทัพไทยและตำรวจไทยส่วนอื่นที่ปฏิบัติหน้าที่ในนามสหประชาชาติ เช่น

### กองทัพไทย

* **ผู้สังเกตการณ์ทางทหาร** (UNMO – United Nations Military Observer) จัดกำลังจากกองทัพไทย (กองบัญชาการกองทัพไทย, กองทัพบก, กองทัพเรือ และกองทัพอากาศ) ในการสังเกตการณ์และรายงานสถานการณ์ในพื้นที่ต่าง ๆ ทั่วซูดานใต้

### สำนักงานตำรวจแห่งชาติ

* **นายตำรวจติดต่อหน่วยควบคุมการเคลื่อนย้าย** (MOVCON – Liaison Officer to Movement Control Unit) นายตำรวจในการประสานงานคณะผู้แทนสหประชาชาติในซูดานใต้ (UNMISS) และประสานงานขั้นตอนต่าง ๆ ในการส่งกองร้อยทหารช่างเฉพาะกิจ ไทย/เซาท์ซูดาน และตำรวจเข้าไปปฏิบัติหน้าที่รักษาสันติภาพกับรัฐบาลซูดานใต้

สำนักงานตำรวจแห่งชาติ ได้ส่งเจ้าหน้าที่ตำรวจไปปฏิบัติการรักษาสันติภาพในคณะผู้แทนสหประชาชาติในซูดานใต้ (UNMISS) ตั้งแต่ก่อนปี พ.ศ. 2561 ขณะที่ในปี พ.ศ. 2561 ได้ส่งเจ้าหน้าที่ตำรวจร่วมปฏิบัติการจำนวน 5 นาย พ.ศ. 2563 จำนวน 7 นาย และ พ.ศ. 2565 จำนวน 10 นาย ระยะเวลา 1 ปี โดยมีภารกิจในการป้องกันปกป้องประชาชนในพื้นที่จากการปะทะในความขัดแย้งระหว่างเผ่าพันธุ์ในพื้นที่ เฝ้าระวังและตรวจสอบการกระทำที่ละเมิดสิทธิมนุษยชน ให้ความช่วยเหลือด้านมนุษยธรรม และให้การสนับสนุนแนวทางการยุติการทำสงครามกลางเมืองภายในซูดานใต้ นอกจากนี้ยังมีหน้าที่ในการฝึกอบรมกองกำลังของตำรวจท้องถิ่น ตรวจตรารักษาความสงบเรียบร้อย ปฏิบัติการชุมชนสัมพันธ์ และร่วมเป็นส่วนหนึ่งในคณะปฏิรูปตำรวจภายในประเทศซูดานใต้

นอกจากนี้ตำรวจไทยยังมีบทบาทโดดเด่นในด้านการทำงานในด้านของสตรีและเด็ก เนื่องจากมีกำลังพลตำรวจรักษาสันติภาพที่เป็นหญิงเข้าร่วมในการปฏิบัติการด้วยทำให้สามารถเข้าถึงประชาชนทั้งเด็กและสตรี รวมถึงสร้างความตระหนักรู้ในสิทธิของสตรีว่าสามารถมีส่วนร่วมและปฏิบัติการได้เช่นเดียวกับผู้ชายให้กับประชาชนในพื้นที่

## ระเบียงภาพ

ไฟล์:TH HMEC Check combat readiness 2.jpg|การตรวจสภาพความพร้อมรบ
ไฟล์:TH HMEC Check combat readiness 4.jpg|พลปืนกลบน รยบ.ขนาดเบา 4×4 แบบ 51เอ ระหว่างการตรวจสภาพความพร้อมรบ
ไฟล์:TH HMEC Check combat readiness 5.jpg|การฝึกเคลื่อนย้ายผู้บาดเจ็บ
ไฟล์:TH HMEC 01.jpg|การฝึกซ้อมแผนเผชิญเหตุ​ CONPLAN
ไฟล์:TH HMEC 04.jpg|กำลังพลบนรถเกราะ V-150


## ดูเพิ่ม
* กองกำลังเฉพาะกิจปฏิบัติการเพื่อมนุษยธรรม 976 ไทย/อิรัก
* กองกำลังเฉพาะกิจร่วม 972 ไทย/ติมอร์ตะวันออก
* กองกำลังเฉพาะกิจ 980 ไทย/ดาร์ฟู
* ประเทศไทยกับการรักษาสันติภาพของสหประชาชาติ

## อ้างอิง

หมวดหมู่:ปฏิบัติการทางทหารที่ไม่ใช่การรบที่เกี่ยวข้องกับไทย
หมวดหมู่:สงครามกลางเมืองซูดานใต้